Diari Oficial de la Generalitat Valenciana


Sumari del DOGV 9883, del 02-07-2024 (2024/6404)

DECRET 74 /2024, de 28 de juny, del Consell, d'aprovació de les bases reguladores i concessió directa d'una subvenció a la comunitat de regants Séquia Real del Xúquer.
-----------------------------------------------------------------------------------------------------------------------------------------------------------------------

### Dades del document

Número de DOGV
:   9883

Data del DOGV
:   02-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/6404


Data del document
:   28-06-2024

Organisme emissor
:   Conselleria d'Agricultura, Ramaderia i Pesca

Tipus de document
:   Decret

DECRET 74 /2024, de 28 de juny, del Consell, d'aprovació de les bases reguladores i concessió directa d'una subvenció a la comunitat de regants Séquia Real del Xúquer. [2024/6404]  
L'article 22.2.c de la Llei 38/2003, de 17 de novembre, general de subvencions, establix la possibilitat de concedir excepcionalment de manera directa subvencions en què s'acrediten raons d'interés públic, social, econòmic o humanitari, o altres degudament justificades que dificulten la seua convocatòria pública.  
L'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, regula el contingut mínim de les bases reguladores d'estes subvencions, així com alguns dels tràmits que han de desenvolupar-se durant el procediment d'elaboració.  
De conformitat amb l'article 160.1.a i 168.1.c de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, el Consell és l'òrgan competent per a aprovar les bases reguladores i atorgar esta mena de subvencions mitjançant decret.  
El 23 de juliol de 2001 la Generalitat Valenciana va subscriure un conveni marc de col·laboració amb la Unitat Sindical d'Usuaris del Xúquer (USUX) per a la modernització dels regadius integrats en la USUX (d'ara en avant, el Conveni marc de 2001), en què està inclosa la Séquia Real del Xúquer (d'ara en avant, SRX). L'SRX és una comunitat de regants formada per tots els usuaris amb dret a l'aprofitament de les aigües del riu Xúquer, amb el caràcter de corporació de dret públic adscrita a la Confederació Hidrogràfica del Xúquer, que gestiona el reg de 20.358,34 ha, distribuïdes en 20 termes municipals.  
Este conveni preveia la compensació als usuaris agrícoles integrats en la USUX per les inversions en l'embassament d'Alarcón, mitjançant el finançament de les obres de modernització necessàries. Esta modernització s'ha considerat, des de llavors, d'alt valor estratègic per a la societat valenciana, pels seus efectes benèfics tant sobre els cabals del Xúquer i les seues aportacions a l'Albufera com sobre la rendibilitat i millora de condicions de les explotacions agràries.  
El Conveni marc de 2001 establia l'execució per l'Administració de les obres necessàries per a la modernització completa de tota la superfície regable. A tal fi, la superfície regable de l'SRX va quedar dividida en 45 sectors. Des de 2001, s'han executat 21 sectors. En este conveni també es preveia en la seua estipulació quarta «[...] en el cas que els usuaris subscriguen convenis amb altres entitats o empreses públiques per a contribuir a l'execució de les obres esmentades, la Generalitat Valenciana els atorgarà les subvencions necessàries per a cobrir l'import de les aportacions directes que els usuaris han de realitzar».  
  
Com a resposta a la crisi econòmica generada a la Unió Europea a causa de la pandèmia de la covid-19, el Parlament Europeu i el Consell han adoptat el Reglament (UE) 2021/241, de 12 de febrer de 2021, pel qual s'establix el Mecanisme de recuperació i resiliència.  
El Pla de recuperació, transformació i resiliència, aprovat pel Consell UE el 13 de juliol 2021, inclou el component 3 «Transformació ambiental i digital del sistema agroalimentari i pesquer». Dins d'este component s'engloba la inversió C3.I1. «Pla per a la millora de l'eficiència i la sostenibilitat en regadius», amb una dotació de 378.865.304 euros a càrrec del Mecanisme de recuperació i resiliència per a inversions en modernització de regadius sostenibles, amb l'objectiu de fomentar l'estalvi de l'aigua i la millora de l'eficiència i la sostenibilitat energètica en els regadius espanyols. D'esta manera, amb estes inversions es posaran a la disposició del regant sistemes de reg més eficients per a poder complir així amb els objectius d'este pla.  
El Pla de recuperació, transformació i resiliència aprovat establix que l'execució de la mesura C3.I1 serà a càrrec de l'empresa pública SEIASA (Sociedad Mercantil Estatal de Infraestructuras Agrarias, SA). Les obres han d'estar executades abans del 30 de juny de 2026.  
  
Per la Resolució de 2 de juliol de 2021, de la Direcció General de Desenvolupament Rural, Innovació i Formació Agroalimentària, es va publicar el conveni amb la Sociedad Mercantil Estatal de Infraestructuras Agrarias, SA (d'ara en avant, SEIASA) en relació amb les obres de modernització de regadius del Pla per a la millora de l'eficiència i la sostenibilitat en regadius, inclòs en el Pla de recuperació, transformació i resiliència de l'economia espanyola.  
Per la Resolució de 21 de juliol de 2022, de la Direcció General de Desenvolupament Rural, Innovació i Formació Agroalimentària del Ministeri d'Agricultura, Pesca i Alimentació, es va publicar un nou conveni amb la Sociedad Mercantil Estatal de Infraestructuras Agrarias, SA, que és la fase II de les obres de modernització de regadius del Pla per a la millora de l'eficiència i la sostenibilitat en regadius. La comunitat de regants Séquia Real del Xúquer és la beneficiària de tres de les actuacions incloses en estos convenis per a la seua execució per SEIASA:  
- Obres mediambientals i d'adequació de les xarxes de transport i distribució dels sectors 12 i 13 de la Séquia Real del Xúquer (València). Firmat el 14.01.2022 amb un pressupost total de les actuacions (IVA inclòs) de 51.164.213,00 euros.  
- Obres mediambientals i d'adequació de les xarxes de transport i distribució dels sectors 42, 43 i 44 de la Séquia Real del Xúquer (València). Firmat el 14.04.2023 amb un pressupost total de les actuacions (IVA inclòs) de 80.225.282,00 euros.  
- Obres mediambientals i d'adequació de les xarxes de transport i distribució dels sectors 25, 29 i 41 de la Séquia Real del Xúquer (València). Firmat el 14.04.2023, amb una addenda de data 11.01.2024 amb un pressupost total de les actuacions (IVA inclòs) de 91.662.463,00 euros.  
  
Els convenis establixen que l'aportació del Pla de recuperació, transformació i resiliència, per mitjà de SEIASA, serà d'un màxim del 80 % del cost total de l'actuació (IVA no inclòs) que tinga la consideració de gasto elegible. L'entitat de reg beneficiària de les obres aportarà la resta, així com els gastos no subvencionats pel Mecanisme de recuperació i resiliència, els servicis de gestió tècnica i administrativa, els costos inherents al seguiment ambiental posterior a l'execució de les obres, i els que s'establisquen en el conveni regulador subscrit entre SEIASA i l'entitat usuària de l'aigua.  
La finalitat de la subvenció regulada en este decret és contribuir a les aportacions que ha de realitzar l'SRX per a l'execució per SEIASA de les tres actuacions incloses en el Pla per a la millora de l'eficiència i la sostenibilitat dels regadius, fins a un màxim del 31 % del cost total de l'actuació.  
En l'actualitat, la Séquia Real del Xúquer té una concessió de 214 hm³ anuals, 14 dels quals es destinen a nodrir l'Albufera de València. Es tracta de xifres inferiors a les de l'any 1998, quan el seu cabal anual assolia els 392 hm³. La reducció progressiva de 60 hm³ fins a l'any 2005, i els 178 des de llavors, l'han duta a terme gràcies a la modernització del sistema de reg. Modernització que ha d'escometre's en tots els sectors per a garantir les campanyes de reg i el manteniment adequat de l'Albufera.  
Amb data 26 de març de 2024, la Confederació Hidrogràfica del Xúquer ha declarat la situació excepcional per sequera extraordinària en tota la demarcació a causa de l'absència continuada de precipitacions en gran part de la conca pel fet que el present any hidrològic 2023-2024 està sent el més sec dels últims 33 anys. En este context, que comporta lògicament un increment de les necessitats de reg en els cultius, es fa necessari adoptar mesures de modernització dels regadius de la Séquia Real del Xúquer, amb la finalitat de millorar significativament l'eficiència hídrica i, per consegüent, l'estalvi d'aigua en els seus sistemes de regulació, transport, distribució i aplicació dels recursos hídrics, perquè si no plou al llarg d'enguany, la situació s'agreujarà en les pròximes campanyes.  
La declaració de la situació excepcional per sequera extraordinària permet adoptar mesures extraordinàries en relació amb la utilització del domini públic hidràulic dirigides a pal·liar la situació de sequera com poden ser l'exempció del cànon de regulació i de la tarifa d'utilització de l'aigua als usuaris que patisquen restriccions, així com l'execució de mesures infraestructurals urgents.  
En este context, que comporta lògicament un increment de les necessitats de reg en els cultius, es fa necessari adoptar mesures de modernització dels regadius de la Séquia Real del Xúquer, amb la finalitat de millorar significativament l'eficiència hídrica i, per consegüent, l'estalvi d'aigua en els seus sistemes de regulació, transport, distribució i aplicació dels recursos hídrics, perquè si no plou al llarg d'enguany, la situació s'agreujarà en les pròximes campanyes.  
D'acord amb el Pla hidrològic de la demarcació del Xúquer 2022-2027, la modernització de la Séquia Real del Xúquer estalviaria un volum de 25,49 hm³, que no seria necessari derivar des dels embassaments d'Alarcón i Tous, i que contribuirà a atenuar els efectes de la sequera. A més, part dels estalvis generats amb la modernització es derivarien com a cabals ecològics necessaris per al Parc Natural de l'Albufera. En particular, els 8 sectors que es pretén modernitzar estalviaran 6,67 hm³ dels 25,49 hm³ previstos en el Pla hidrològic de la demarcació del Xúquer 2022-2027.  
D'altra banda, en cas de no garantir-se, gràcies a la modernització dels sistemes de reg, un cabal bàsic, es comprometria seriosament l'accés al reg amb la seguretat de no satisfacció de les demandes agràries que això comporta. Això generaria un important mal patrimonial i tindria una negativa incidència socioeconòmica en la zona, ja que comportaria una disminució de les rendes de les zones rurals, ampliant-se les diferències d'ingressos amb les zones urbanes i, conseqüència d'això, una disminució de la població en el territori, augmentant la despoblació. Així com una disminució de la productivitat, cosa que influiria en el nostre sistema agroalimentari.  
A més de poder evitar estos efectes negatius, la millora de l'eficiència dels sistemes de regadiu permetria:  
- Incrementar el percentatge d'ocupació per a la dona i els jóvens, en particular, i la millora de la qualitat de l'ocupació agrària, en general, per permetre una gestió automatitzada, evitant els torns de reg de 24 hores els 7 dies de la setmana.  
- Estalviar aigua, fomentar l'ús d'energies renovables i incorporar les noves tecnologies i la digitalització a l'àmbit rural.  
La subvenció que es concedix mitjançant este decret no necessita la notificació a la Comissió Europea, per no complir les condicions de l'article 107 del Tractat de funcionament de la Unió Europea; en concret, per no suposar cap avantatge econòmic, ja que l'entitat a què va dirigida la subvenció no exercix cap activitat econòmica que puga oferir béns o servicis en el mercat; per això, no hi ha possibilitat de falsejament de la competència que afecte els intercanvis comercials entre estats membres. S'ha aplicat el que es disposa en el Decret 128/2017, de 29 de setembre, del Consell.  
Encara que en el Pla estratègic de subvencions 2024-2026, aprovat per la Resolució de la Conselleria d'Agricultura, Ramaderia i Pesca de data 5 d'abril de 2024 (DOGV 9826, 11.04.2024) figura la línia d'actuació S1529 «Obres mediambientals i d'adequació de les xarxes de transport i distribució de diversos sectors de la Séquia Real del Xúquer», la línia ve configurada com a nominativa perquè l'aprovació d'este decret implicarà la creació d'una nova línia d'actuació que comportarà la modificació del pla estratègic de subvencions esmentat.  
  
El present decret preveu el que s'establix en l'article 3 de la Llei 19/2013, de 9 de desembre, de transparència, accés a la informació pública i bon govern, així com l'article 4 de la Llei 1/2022, de 13 d'abril, de transparència i bon govern de la Comunitat Valenciana.  
En conseqüència, segons els tràmits que s'arrepleguen en l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; en virtut del que disposa l'article 28.c de la Llei 5/1983, de 30 de desembre, de la Generalitat, del Consell, i a proposta del conseller d'Agricultura, Ramaderia i Pesca, amb deliberació prèvia del Consell, en la reunió de 28 de juny de 2024  
  
  
DECRETE  
  
Primer. Objecte  
Este decret té per objecte regular la concessió directa d'una subvenció de caràcter excepcional, destinada a la Comunitat de Regants Séquia Real del Xúquer, per al finançament de les aportacions que ha de realitzar esta entitat en el marc de l'execució per SEIASA de les actuacions de modernització de regadius incloses en els convenis subscrits per esta entitat amb el Ministeri d'Agricultura, Pesca i Alimentació, d'acord amb el Pla per a la millora de l'eficiència i la sostenibilitat en regadius del Pla de recuperació, transformació i resiliència de l'economia espanyola.  
Segon. Règim de la concessió, caràcter singular i raons d'interés públic que concorren en la seua concessió i impossibilitat de la seua convocatòria pública  
1. Esta subvenció es concedix de manera directa, en aplicació del que es preveu en l'article 22.2.c de la Llei 38/2003, de 17 de novembre, general de subvencions, i de l'article 168.1.c de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per concórrer raons d'interés públic, social, econòmic o humanitari.  
La subvenció regulada en este decret té caràcter singular, per tractar-se d'una única entitat beneficiària possible i per l'excepcionalitat de l'esdeveniment que motiva el procediment en qüestió. Donat l'objecte específic de la subvenció, es requerix una concessió directa i no és procedent una convocatòria pública.  
2. Les raons d'interés públic de caràcter social i econòmic que justifiquen l'atorgament de la subvenció queden justificades en la memòria de la Direcció General de Producció Agrícola i Ramadera de 17 d'abril de 2024, que es referix a l'excepcionalitat dels fons europeus de resiliència, a les circumstàncies de sequera actuals i als efectes beneficiosos tant a escala socioeconòmica en les zones afectades com a escala mediambiental gràcies als retorns a l'Albufera.  
  
Tercer. Entitat beneficiària  
L'entitat beneficiària de la subvenció és la comunitat de regants Séquia Real del Xúquer, amb CIF Z2166576U, corporació de dret públic adscrita a la Confederació Hidrogràfica del Xúquer.  
  
Quart. Activitat subvencionada  
Les actuacions incloses en el Pla per a la millora de l'eficiència i la sostenibilitat en regadius per a la seua execució per SEISA i que seran objecte d'esta subvenció són:  
- Obres mediambientals i d'adequació de les xarxes de transport i distribució dels sectors 12 i 13 de la Séquia Real del Xúquer (València). Cost total de l'actuació (IVA inclòs) de 51.941.403,00 euros.  
  
- Obres mediambientals i d'adequació de les xarxes de transport i distribució dels sectors 42, 43 i 44 de la Séquia Real del Xúquer (València). Cost total de l'actuació (IVA inclòs): 97.556.621,00 euros.  
  
- Obres mediambientals i d'adequació de les xarxes de transport i distribució dels sectors 25, 29 i 41 de la Séquia Real del Xúquer (València). Cost total de l'actuació (IVA inclòs): 87.123.650,00 euros.  
  
L'import de l'ajuda anirà destinat a cobrir els costos elegibles d'estes actuacions que no estan subvencionats per l'Administració de l'Estat amb càrrec als fons de recuperació i resiliència de la Unió Europea, en virtut del conveni subscrit amb SEIASA i que correspon finançar a la Séquia Real del Xúquer, següents:  
- El 20 % del cost total de l'actuació, exclosos els costos relacionats amb la gestió administrativa de les expropiacions i ocupacions temporals necessàries, i qualssevol altres que guarden relació amb aquells en els quals haja incorregut SEIASA; les taxes i impostos directament relacionats amb l'obra i assumits per SEIASA; els gastos financers en què, si és el cas, haguera d'incórrer SEIASA durant l'execució de l'actuació; els costos interns activats per SEIASA.  
- el 100 % de l'IVA de les actuacions subvencionables quan no siga susceptible de recuperació o compensació.  
  
Quint. Quantia  
La Generalitat Valenciana subvencionarà fins a un màxim del 31 % del cost total de les actuacions que ascendix a 31.859.054,00 euros (IVA inclòs), per la qual cosa l'import màxim estimat de la subvenció és de 89.438.482,78 €, desglossats en:  
Subvenció de les obres dels sectors 12 i 13:: 5.392.681.82 €  
Subvenció de les obres dels sectors 42, 43 i 44: 3.399.893,77 €  
  
Subvenció de les obres dels sectors 25, 29 i 41: 4.891.825,52 €  
  
Les anualitats previstes són:  
  
Subvenció NSA 6545 2025 2026 TOTAL  
12 Y 13 1.416.520,83 257.111,08 1.936.653,77 4.334.367,49  
42-43-44 314.182,49 1.256.729,96 1.828.981,32 3.399.893,77  
25-29-41 452.051,16 1.808.204,64 2.631.569,72 4.891.825,52  
TOTALES 2.182.754,29 4.046.127,68 6.397.204,81 00.625.510,78  
  
  
D'acord amb la previsió legal del penúltim paràgraf de l'article 168.1.c de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estes ajudes s'imputaran a la línia de subvenció que s'habilite mitjançant el corresponent expedient de modificació pressupostària per a crear una línia de subvenció en el programa 531A00 del capítol VII de la Direcció General de Producció Agrícola i Ramadera de la Conselleria d'Agricultura, Ramaderia i Pesca, que done cobertura pressupostària al decret esmentat per un import total per a les tres anualitats de 40.781.819,78 €. Per a 2024, esta línia de subvenció tindrà un import de 2.182.754,29 €, que es finançarà amb càrrec al fons de la Conselleria d'Agricultura, Ramaderia i Pesca.  
  
Sext. Procediment  
1. L'entitat beneficiària haurà d'aportar, en el termini de 15 dies hàbils a partir de la publicació d'este decret en el Diari Oficial de la Generalitat Valenciana:  
a) La conformitat amb la concessió de la subvenció i amb les presents bases reguladores, que haurà de presentar-se en la seu electrònica de la Generalitat, per mitjà de l'adreça d'internet sede.gva.es/va/proc18170>  
b) El formulari previst en sede.gva.es/va/proc18170>, que conté les autoritzacions corresponents per a poder realitzar consultes per mitjà de les corresponents plataformes d'intermediació de dades.  
Quan l'entitat beneficiària necessite donar d'alta o modificar un compte bancari per a la percepció de les ajudes convocades, esta actuació s'haurà de fer de manera telemàtica en la seu electrònica de la Generalitat sede.gva.es/va/proc22648>, d'acord amb el que preveu l'article 6 de l'Orde 2/2022, de la Conselleria d'Hisenda i Model Econòmic, per la qual es regulen les actuacions o els tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.  
  
2. Les aportacions documentals es realitzaran telemàticament en la seu electrònica de la Generalitat mitjançant l'adreça d'internet sede.gva.es/va/proc18170>. Per a accedir de manera telemàtica al procediment, la persona sol·licitant ha de disposar de firma electrònica avançada, amb el certificat qualificat de representant d'entitat emés per l'Agència de Tecnologia i Certificació Electrònica de la Comunitat Valenciana (ACCV). Així mateix, es pot utilitzar qualsevol altre sistema de firma electrònica admés per la seu electrònica de la Generalitat sede.gva.es/va/sede\_certificados. Quan es vulga tramitar un procediment en representació d'altres persones físiques o jurídiques, es podrà atorgar esta representació per mitjà del Registre de representants de l'ACCV https://www.accv.es/vl/servicios/ciudadanos-y-autonomos/registro-de-representantes/. L'accés a este registre per part de les persones representades pot realitzar-se amb un certificat qualificat de representant d'entitat (si és persona jurídica). Es firmaran electrònicament pels qui siguen competents per a fer-ho, els documents que s'adjunten i requerisquen ser firmats.  
Quan l'administració actuant consulte o arreplegue dades o documents en l'àmbit dels fins de la present ajuda que estiguen en el seu poder o que hagen sigut elaborats per qualsevol altra administració, el règim aplicable serà el següent:  
a) L'òrgan gestor del procediment ha d'estar autoritzat per la persona interessada per a poder consultar les dades d'estar al corrent dels pagaments amb l'Agència Tributària, estatal i autonòmica, i les dades d'identitat fiscal davant de l'Agència Estatal de l'Administració Tributària. En cas contrari, la persona interessada ha d'aportar els documents acreditatius corresponents.  
b) L'òrgan gestor del procediment té potestat per a consultar les dades d'estar al corrent amb la Tresoreria de la Seguretat Social. No obstant això, si la persona interessada s'hi vol oposar, és imprescindible que indique la informació concreta de la consulta a la qual s'oposa i els motius que ho justifiquen. Si s'hi oposa, queda obligada a aportar els documents acreditatius corresponents.  
c) L'òrgan gestor podrà verificar l'exactitud de les dades declarades per la persona interessada, d'acord amb el que establix la disposició addicional octava de la Llei orgànica 3/2018, de 5 de desembre; l'article 4 de la Llei 40/2015, d'1 d'octubre, de règim jurídic del sector públic, i l'article 13 de la Llei 38/2003, de 17 de novembre, general de subvencions.  
3. D'acord amb el que es disposa en l'article 68 de la Llei 39/2015, d'1 d'octubre, del procediment administratiu comú de les administracions públiques, en cas de ser necessària alguna esmena dels documents aportats, es requerirà a l'entitat perquè, en un termini de 10 dies hàbils, esmene o complete la documentació amb la indicació que, en cas de no fer-ho, se li tindrà per desistit amb resolució prèvia d'arxivament de l'expedient, que haurà de ser dictada en els termes que preveu l'article 21 de la Llei 39/2015, i quedarà sense efecte la concessió de la subvenció i perdrà, per tant, el dret a la percepció.  
  
Sèptim. Òrgan gestor  
Correspon la tramitació i la gestió de la subvenció a la direcció general amb competències en modernització de regadius.  
  
Octau. Obligacions de l'entitat beneficiària  
1. L'entitat beneficiària d'esta subvenció quedarà obligada a:  
a) Comunicar a la direcció general amb competències en modernització de regadius la concessió d'altres subvencions, ajudes, ingressos o recursos procedents de qualsevol administració o ens públic o privat i concedits per a la mateixa finalitat prevista en el present decret. Esta informació s'ha de comunicar tan bon punt es conega i, en tot cas, prèviament a la justificació de l'aplicació donada als fons percebuts.  
  
b) Sotmetre's a la normativa sobre supervisió, seguiment i control de subvencions, així com facilitar tota la informació requerida per l'òrgan gestor de la subvenció.  
c) Informar la direcció general amb competències en modernització de regadius de les principals fites del procés d'execució de les obres, com ara la data d'inici de les obres, la suspensió de les obres, la modificació del projecte, l'ampliació del termini d'execució i qualsevol circumstància significativa que afecte el seu desenvolupament.  
d) Adoptar les mesures de publicitat activa arreplegades en l'apartat tretzé d'este decret.  
e) Complir els requisits i les obligacions imposades pels articles 13, 14 i concordants de la Llei 38/2003, de 17 de novembre, general de subvencions.  
f) Si és el cas, complir els requisits i les obligacions imposades per l'article 45 de la Llei orgànica 3/2007, de 22 de març, per a la igualtat efectiva de dones i hòmens, i per l'article 20.3 de la Llei 9/2003, de 2 d'abril, per a la igualtat entre dones i hòmens a la Comunitat Valenciana, en referència al pla d'igualtat.  
g) Si és el cas, complir els requisits i les obligacions imposades per l'article 5 del Decret 279/2004, de 17 de desembre, del Consell de la Generalitat Valenciana, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat. Este compliment s'efectuarà mitjançant la presentació d'una declaració responsable de l'entitat beneficiària.  
  
Nové. Règim de justificació i pagament de la subvenció  
1. Es podran presentar sol·licituds de pagament parcials fins al 30 de novembre de cada any. Estos pagaments tindran la consideració d'abonaments a compte en els termes previstos en l'article 171.2 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. Les sol·licituds es presentaran acompanyades del corresponent compte justificatiu del gasto realitzat, que es compondrà dels documents següents:  
a) Una memòria d'actuació justificativa amb indicació de les actuacions realitzades.  
b) Una memòria econòmica justificativa dels gastos subvencionables, que contindrà:  
1r. Una relació classificada i numerada dels gastos de l'activitat, amb identificació del creditor i del document, el seu import, la data d'emissió i la data de pagament a SEIASA de cada una de les factures emeses en relació amb els costos de l'actuació corresponents a l'SRX.  
  
2n. Les factures o els documents de valor probatori equivalent en el tràfic jurídic mercantil o amb eficàcia administrativa i la documentació acreditativa del pagament, ordenats correlativament, d'acord amb la relació anterior. Per a controlar l'eventual acumulació de subvencions, tots i cada un dels documents presentats per l'entitat beneficiària de la subvenció hauran de ser validats i estampillats pel servici gestor, mitjançant segell existent a este efecte, en què conste que el document o factura s'aplica a la justificació de la subvenció.  
Quant a les factures, hauran de complir els requisits regulats en el Reial decret 1619/2012, de 30 de novembre, pel qual s'aprova el Reglament pel qual es regulen les obligacions de facturació.  
3r. Una relació detallada d'altres ingressos o subvencions que hagen finançat l'activitat subvencionada amb la indicació de l'import i la procedència, o, si és el cas, la declaració responsable de no haver rebut altres subvencions, ajudes o ingressos per a l'actuació objecte d'esta subvenció.  
c) Declaració responsable firmada per la persona representant legal de l'entitat sobre el compliment de les obligacions que establix la Llei 38/2003, amb la indicació expressa d'estar al corrent en el pagament d'obligacions per reintegrament de subvencions.  
3. L'entitat beneficiària haurà de presentar una declaració jurada pel representant legal, mitjançant la qual es notificarà no tindre dret a practicar deduccions per les quotes d'IVA que puguen suportar. Alhora, presentarà un certificat de l'òrgan competent de la Hisenda Pública que acredite que no liquida IVA, o bé un certificat de situació censal i obligacions.  
Com a documents acreditatius dels pagaments s'admetran resguards de transferència (si engloba diverses factures s'haurà d'aportar relació detallada d'estes), així com xecs i pagarés, en els termes següents:  
  
1r. Si la forma de pagament és una transferència bancària, esta es justificarà mitjançant el resguard de l'orde de càrrec i haurà de figurar en el concepte de la transferència el número de factura o, en defecte d'això, el concepte abonat.  
2n. Si la forma de pagament és el xec o el pagaré, el document justificatiu consistirà en un rebut, firmat i estampillat pel proveïdor, que haurà d'especificar la factura o la documentació justificativa del gasto a què correspon el pagament i la seua data, el número i la data del xec o, si és el cas, la del venciment del pagaré, i haurà d'aparéixer, davall de la firma, el nom i el número del NIF de la persona que firma. En ambdós casos, s'haurà d'adjuntar una còpia de l'extracte bancari del càrrec en compte corresponent a l'operació justificada.  
3. L'última justificació presentada tindrà la consideració de justificació final i haurà d'incloure la documentació indicada en l'apartat anterior, assenyalant en la memòria justificativa de les activitats realitzades els objectius assolits durant tot el període.  
4. Les sol·licituds de pagament i justificacions de la subvenció es presentaran obligatòriament de manera telemàtica mitjançant l'adreça d'internet sede.gva.es/va/proc18170>.  
  
Dècim. Comprovació material de la destinació de la subvenció  
L'òrgan gestor realitzarà trimestralment comprovacions sobre el terreny per a verificar les actuacions realitzades i el progrés en el compliment de la finalitat de la subvenció.  
  
Onzé. Compatibilitat de les ajudes  
L'ajuda concedida serà compatible amb altres subvencions, ajudes, ingressos o recursos procedents de qualssevol administracions o ens públics o privats nacionals, de la Unió Europea o d'organismes internacionals, i concedides per a la mateixa finalitat que preveu el present decret. Esta compatibilitat estarà condicionada al fet que l'import de les ajudes, aïlladament o en concurrència amb unes altres, no supere el cost de l'activitat subvencionada; tot això, de conformitat amb l'article 65.3.c del Reglament de la Llei 38/2003, i l'article 168.1.A, apartat c, de la Llei 1/2015.  
Dotzé. Minoració, anul·lació i reintegrament de les subvencions  
1. Es reduirà proporcionalment la subvenció en cas que la justificació dels gastos realitzats no arribe a la quantia atorgada, així com quan s'haja subvencionat una part del cost total de l'activitat, però no es justifique l'import total del gasto que suposa el desenvolupament de l'activitat esmentada.  
2. La presentació extemporània de la justificació donarà lloc a la incoació d'un procediment per a deixar sense efecte l'acte de concessió de la subvenció. En tot cas, es garantirà el dret de l'audiència de l'interessat.  
3. En els casos previstos en l'article 37 de la Llei general de subvencions, i l'article 172 de la Llei 1/2015, de 30 de desembre, d'hisenda pública, del sector públic instrumental i de subvencions, els beneficiaris hauran de reintegrar la totalitat o una part de la quantitat percebuda més els corresponents interessos de demora. En estos casos, es procedirà a la incoació de l'expedient oportú que, amb l'audiència prèvia de l'interessat, serà resolt per la persona titular de l'òrgan gestor de la subvenció.  
  
4. El falsejament o l'ocultació de dades i documents, atés que afecten substancialment la concessió i l'entrega de fons públics, donarà lloc a l'exigència de responsabilitats, tant en l'orde administratiu com en el jurisdiccional competent.  
5. La conselleria amb competències en matèria de regadius realitzarà totes les inspeccions tècniques i administratives que considere necessàries a fi de conformar la correcta execució de l'actuació subvencionada.  
  
Tretzé. Transparència, subministrament d'informació i dades obertes  
  
En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d'abril, de transparència i bon govern de la Comunitat Valenciana, i l'article 18 de la Llei general de subvencions, els subjectes beneficiaris de la subvenció han de complir les obligacions de transparència següents:  
  
1. Les entitats privades han de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural alguna ajuda o subvenció de les entitats públiques de la Comunitat Valenciana que arreplega l'article 3 de la Llei 1/2022, en una quantia superior a 50.000 euros.  
c) Les ajudes o les subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.  
En particular, s'han de publicar, en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària de l'article 8 d'esta. La publicació es farà per mitjà de la pàgina web de l'entitat o bé de la plataforma TEP - Transparència entitats privades, de GVA Oberta, a la qual es pot accedir en gvaoberta.gva.es/va/tep.  
  
Esta informació s'ha de publicar a partir de l'any següent a aquell en què s'hagen superat els llindars establits i s'ha de mantindre publicada durant almenys quatre anys naturals.  
2. Sense perjuí de les obligacions que preveuen els apartats anteriors, totes les entitats beneficiàries de subvenció han de fer la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, amb la inclusió del logotip de la Generalitat Valenciana en mitjans de difusió, com ara cartells, materials impresos, mitjans electrònics o audiovisuals i qualsevol altre mitjà de publicitat que es faça de l'activitat subvencionada.  
3. Les entitats o les persones beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària perquè complisca les obligacions previstes en la llei de transparència que esta requerisca, en el termini de 15 dies hàbils des del requeriment. Una vegada transcorregut el termini conferit en el requeriment sense que este s'haja atés, l'òrgan que ha fet el requeriment podrà acordar, amb un advertiment i una audiència previs a l'interessat, la imposició de multes coercitives en els termes que preveu l'article 5 de la Llei 1/2022.  
4. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Catorzé. Informació de les ajudes  
De conformitat amb l'article 18 de la Llei 38/2003, general de subvencions, l'òrgan gestor remetrà informació a la Base de dades nacional de subvencions (BDNS), en els termes que preveu l'article 20 d'esta llei i el Reial decret 130/2019, de 8 de març.  
  
Quinzé. Protecció de dades de caràcter personal  
1. La gestió de les ajudes que preveuen estes bases comporta el tractament de dades de caràcter personal, per la qual cosa cal complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. D'acord amb el que preveuen els articles 13 i 14 del Reglament (UE) 2016/679, i l'article 11 de la Llei orgànica 3/2018, de 5 de desembre, respecte del tractament de dades de caràcter personal, cal informar el següent:  
a) Nom del tractament: ajudes en matèria agrícola, agroalimentària i de desenvolupament rural de la conselleria competent en matèria d'agricultura.  
b) Responsable del tractament: persona titular de la subsecretaria de la conselleria competent en matèria d'agricultura.  
c) Finalitat del tractament: gestionar les ajudes en matèria agrària, agroalimentària i de desenvolupament rural.  
d) Exercici de drets: les persones interessades tenen dret a sol·licitar l'accés, la rectificació i la supressió de les seues dades de caràcter personal, així com a sol·licitar la limitació o l'oposició al tractament d'estes i a no ser objecte de decisions individuals automatitzades, de manera presencial o telemàtica, de conformitat amb el que preveu l'adreça d'internet següent sede.gva.es/va/proc19970>.  
e) Reclamacions: sense perjuí de qualsevol altre recurs administratiu o acció judicial, si la persona interessada considera vulnerat el seu dret a la protecció de dades, pot reclamar davant de la Delegació de Protecció de Dades de manera presencial o telemàtica, de conformitat amb el que preveu l'adreça d'internet sede.gva.es/va/proc22094>, sense perjuí de la possibilitat de reclamar davant de l'Agència Espanyola de Protecció de Dades.  
f) Es pot obtindre informació més detallada en l'enllaç següent https://gvaoberta.gva.es/va/registre-activitats-de-tractament.  
3. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l'obligació d'informar dels aspectes següents:  
  
a) La comunicació d'estes dades a l'Administració per al tractament en l'àmbit de les competències pròpies i d'acord amb les finalitats del procediment.  
b) La possibilitat que l'Administració faça consultes relacionades amb les seues dades per a comprovar-ne, entre altres aspectes, la veracitat. Si esta consulta necessita una autorització per llei de les persones les dades de les quals s'han de consultar, la persona sol·licitant o el seu representant legal han d'haver arreplegat esta autorització, que ha d'estar disponible a requeriment de l'Administració en qualsevol moment.  
c) La possibilitat i la manera d'exercir els drets d'accés, rectificació, supressió, limitació del tractament o oposició que l'assistixen en relació amb el tractament de les dades personals pròpies.  
  
Setzé. Règim jurídic aplicable  
Estes subvencions es regiran, a més de pel que es disposa en este decret, per la Llei 38/2003 i pel seu reglament de desplegament, excepte en el que afecte els principis de publicitat i concurrència, així com pel que es disposa en la Llei 1/2015 i per les altres normes de dret administratiu que siguen aplicables.  
  
Desseté. Efectes  
Este decret produirà efectes a partir de l'endemà de la publicació en el Diari Oficial de la Generalitat Valenciana, sent aplicable i limitant els seus efectes a la subvenció dels costos especificats en l'apartat quart d'este decret.  
  
Dihuité. Recursos  
Contra esta resolució, que posa fi a la via administrativa, es podrà interposar potestativament un recurs de reposició davant de l'òrgan que ha dictat l'acte, en el termini d'un mes des de publicar-se en el Diari Oficial de la Generalitat Valenciana, d'acord amb el que disposen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de publicar-se en el Diari Oficial de la Generalitat Valenciana. Tot això, de conformitat amb el que disposen els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjuí que s'utilitze qualsevol altra via que es considere oportuna.  
  
  
Castelló de la Plana, 28 de juny de 2024  
  
El president de la Generalitat,  
CARLOS MAZÓN GUIXOT  
  
El conseller d'Agricultura, Ramaderia i Pesca,  
JOSÉ LUIS AGUIRRE LARRAURI